31970R2665
L 284/55
JURNALUL OFÍCIAL AL UNIUNII EUROPENE
REGULAMENTUL (CEE) NR. 2665/70 AL COMISIEI
din 29 decembrie 1970
de modificare a Regulamentului (CEE) nr. 391/68 privind normele de aplicare a achizițiilor de intervenție în sectorul cărnii de porc
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul nr. 121/67/CEE al Consiliului din 13 iunie 1967 privind organizarea comună a piețelor în sectorul cărnii de porc (1), modificat ultima dată de Regulamentul (CEE) nr. 1253/70 al Consiliului din 29 iunie 1970 (2), în special articolul 4 alineatul (6), articolul 5 alineatul (3) și articolul 22 al doilea paragraf,
întrucât Regulamentul (CEE) nr. 391/68 al Comisiei din 1 aprilie 1968 (3) stabilește normele de aplicare privind achizițiile de intervenție în sectorul cărnii de porc;
întrucât, pentru a asigura o cât mai eficientă aplicare a normelor de intervenție, este cazul să se asigure o calitate identică a produselor achiziționate de organismele de intervenție, chiar și pentru o durată de depozitare destul de lungă;
întrucât este cazul, prin urmare, să se stabilească dispoziții comunitare în ceea ce privește temperaturile de congelare și de depozitare și ambalajul;
întrucât punerea în aplicare a Regulamentului (CEE) nr. 391/68 a demonstrat că termenele prevăzute la articolul 7 din regulamentul privind obligația statelor membre de a comunica Comisiei anumite informații nu corespund cerințelor din domeniu; întrucât, prin urmare, este necesar să se modifice aceste termene;
întrucât este necesar să se adapteze cerințele tehnice din anexa regulamentului în cauză la uzanțele comerciale și întrucât, prin urmare, pieptul și slănina fără șorici pot face, de asemenea, obiectul achizițiilor;
întrucât, în plus, se recomandă adaptarea cerințelor articolului 5 din Regulamentul (CEE) nr. 391/68 la situația juridică actuală;
întrucât măsurile prevăzute în prezentul regulament sunt conforme cu avizul Comitetului de gestionare a cărnii de porc,
ADOPTĂ PREZENTUL REGULAMENT:
Articolul 1
Textul articolului 1 alineatul (2) din Regulamentul (CEE) nr. 391/68 se înlocuiește cu următorul text:
„Statele membre adoptă toate măsurile ce se impun pentru a asigura buna conservare a produselor depozitate. Temperatura de congelare trebuie să fie sub -30° Celsius, permițând obținerea unei temperaturi în mijlocul masei de produs sub -15° Celsius. Temperatura de depozitare trebuie să fie sub -20° Celsius.
Porcii sacrificați, sub formă de carcase sau semicarcase, se ambalează, după congelare, în polietilenă corespunzătoare pentru ambalarea produselor alimentare, de 0,05 mm grosime, și în saci din bumbac (saci speciali pentru depozitare).
Pieptul (nedegresat) și slănina se ambalează, după congelare, în polietilenă corespunzătoare pentru ambalarea produselor alimentare, de 0,05 mm grosime.”
Articolul 2
Textul articolului 5 alineatul (1) din Regulamentul (CEE) nr. 391/68 se înlocuiește cu următorul text:
„Se pot achiziționa numai produse:
(a)
care corespund dispozițiilor Directivei Consiliului din 26 iunie 1964 privind problemele de sănătate publică în schimburile comerciale intracomunitare de carne proaspătă (4), modificată ultima dată de Directiva Consiliului din 6 octom brie 1969 (5), în special articolele 3 și 4;
(b)
care îndeplinesc cerințele stabilite în anexă;
(c)
clasate, dacă este vorba despre porci sacrificați sub formă de carcase sau semicarcase, cu respectarea Regulamentului (CEE) nr. 2108/70 al Consiliului din 30 octombrie 1970 de stabilire a listei comunitare a carcaselor de porci (6).
Articolul 3
Textul articolului 7 alineatele (1) și (2) din Regulamentul (CEE) nr. 391/68 se înlocuiește cu următorul text:
„1. Statele membre comunică Comisiei prin mesaj telex, săptămânal, informațiile următoare privind operațiunile de achiziționare din săptămâna anterioară:
(a)
produse, calități și cantități achiziționate;
(b)
prețuri plătite pentru diferite produse și calități.
2. Statele membre comunică Comisiei cât mai repede produsele și cantitățile depozitate existente la sfârșitul fiecărei luni, precum și adresa locului de depozitare.”
Articolul 4
În anexa la Regulamentul (CEE) nr. 391/68, pentru produsele „piept (nedegresat)” și „slănină”, la literele (d) și (c), cuvintele „cu șorici” se înlocuiesc cu cuvintele „cu sau fără șorici”.
Articolul 5
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 decembrie 1970.